Mafikeng-kampus onbepaald gesluitFoto: Twitter Die Noordwes-Universiteit (NWU) se Mafikeng-kampus sal onbepaald gesluit wees ná Woensdag se onrus en plundertog deur studente. “Studente is aangeraai om die kampus onmiddellik ter wille van hul eie veiligheid te verlaat en huis toe te gaan aangesien dit ’n geruime tyd sal duur voordat bedrywighede hervat word. Studente sal minstens ’n maand vooraf in kennis gestel word wanneer die kampus heropen word,” het Koos Degenaar, woordvoerder van die kampus, gesê. Volgens Degenaar is die nuwe Kampus Verteenwoordigende Studenteraad (KVSR) Woensdagoggend ingehuldig. “Net voordat die verrigtinge begin het, het ’n groep studente, na bewering van die EFF-studentebevelstruktuur en ondersteuners van die ontbinde KVSR, die geleentheid ontwrig. Die aanvanklike betogings het buite die Great Hall begin, waarna dit na binne uitgebrei het. Terwyl sprekers die studente toegespreek het, is die geleentheid deur ’n gesingery en geskree ontwrig.” Degenaar het gesê die tydelik geskorste KVSR-voorsitter, Benz Mabengwane, het hierna op die kampus aangekom en ’n groep studente toegespreek. “Veiligheidspersoneel wat op die kampus ontplooi is, het die groep uiteengejaag wat tot skermutselings tussen hulle en die studente gelei het. Veiligheidspersoneel moes traangas en rubberkoeëls gebruik om die situasie te beheer. Die studente het hulle met klippe bestook wat tot verdere teenreaksie gelei het.” Volgens Degenaar het die situasie teen laatmiddag weer opgevlam. Voorvalle is aangemeld waarin studente ’n motorfiets van ’n personeellid en ’n sleepwa van die veiligheidsmaatskappy aan die brand gesteek het. “Die personeelkafeteria is ook geplunder. Studente het voortgegaan om verskeie geboue op die kampus aan die brand te steek, waarvan die administrasiegebou hul hoofteiken was. Hierdie gebou is heeltemal vernietig, waaronder alle amptelike rekords. Na raming beloop die skade miljoene rande.” Degenaar het gesê gerugte is versprei dat ’n student dood is weens ingryping deur veiligheidspersoneel, maar dit is van alle waarheid ontbloot. “Daar word wel vermoed dat studente beseer is tydens die skermutselings met veiligheidspersoneel, maar geen bevestigde inligting is in hierdie stadium hieroor beskikbaar nie.” Brig. Leonard Hlathi, woordvoerder van die polisie, het bevestig dat ’n motor wat aan ’n veiligheidsmaatskappy behoort aan die brand gesteek is. Twee geboue is ook aan die brand gesteek. “Niemand is nog in hegtenis geneem nie en ons ondersoek die voorval.” Volgens Hlathi is daar gerugte dat iemand geskiet is. “Ons is bewus daarvan dat mense beseer is, maar niemand het ’n saak begin nie.” Hy het gesê die bewerings sal ondersoek word, maar het daarop gewys dat dit glo gebeur het voor die polisie se aankoms op die kampus.